जयपुर. बिड़ला सभागार में घनश्याम तिवाड़ी के नेतृत्व में हुए प्रतिनिधि सम्मेलन में आई भीड़ से उत्साहित तिवाड़ी ने कहा- यह जगह कम पड़ गई है, अगला सम्मेलन अमरूदों के बाग में होगा।
तिवाड़ी ने सांगानेर के प्रशिक्षण शिविर में हुई धक्कामुक्की की घटना को खुद पर हमला बताते हुए कहा कि वहां मुझसे पूछा गया कि आप कौन हैं और क्या करते हैं? इस घटना से मैं बहुत व्यथित हुआ। बाद में मैंने कर्ण और चाणक्य को पढ़ा और चाणक्य की नीति के आधार पर चलने का संकल्प लिया।
कार्यक्रम को तिवाड़ी के पुत्र और दीनदयाल स्मृति संस्थान के सचिव अखिलेश तिवाड़ी ने भी संबोधित किया। उन्होंने कहा कि वर्तमान में न्याय, नीति और नेकी पर काम नहीं हो रहा। इसके लिए अब संघर्ष करना होगा। उन्होंने इसे विचारधारा का संघर्ष बताते हुए कहा कि दीनदयाल वाहिनी का गठन हो चुका है, अगले 3 माह में जिला और पंचायत स्तर पर इसका विस्तार करेंगे।
आगे की रणनीति का खुलासा करते हुए कहा कि अब पूरे प्रदेश में ऐसे चंद्रगुप्त पैदा करने हैं, जो पार्टी, प्रदेश और देश की शान बढ़ा सके। किसी भ्रष्टाचारी और दुराचारी के हाथ में सत्ता नहीं जा सके। दीनदयाल वाहिनी के सैनानी अब प्रदेशभर में पार्टी से सूदखोरों, भूमिखोरों और चोरों को बहिष्कृत करने, उपेक्षित कार्यकर्ताओं को परिष्कृत, पुरस्कृत और प्रतिष्ठित करने का काम करेंगे। उन्होंने कहा कि मैं द्वेष की राजनीति नहीं करूंगा। अपने भाषण में तिवाड़ी ने प्रधानमंत्री नरेंद्र मोदी की जन धन योजना और योग के लिए किए गए प्रयासों की सराहना की।
तिवाड़ी ने किसी का नाम नहीं लिया...निशाना सब पर साधा
सरकार पर: मैंने शिक्षामंत्री रहते 12वीं पास आठ हजार से ज्यादा विधवाओं को शिक्षक की नौकरी दी थी। सरकारी खर्चे पर ट्रैनिंग भी दिलवाई। आज ऐसी योजनाओं को बंद कर दिया गया। सरकार में बैठे लोगों के हाल ये है कि प्रदेश की नदियों को जोड़ने के लिए आंध्रप्रदेश से लाकर ऐसे व्यक्ति को बैठा दिया जिसको यहां की नदियों के बारे में कुछ नहीं पता।
मुख्यमंत्री पर : जनता 5 साल के लिए जिताती है, लूट का लाइसेंस नहीं देती। राजस्थान में पार्टी को खड़ा करने वाले भैरोंसिंह शेखावत जैसे नेता कार्यकर्ताओं को गले लगाते थे। लेकिन आज के नेता सात तालों में बंद रहते हैं...जिनसे आम कार्यकर्ता तो मिल ही नहीं पाता।
भाजपा नेताओं पर: पार्टी में सम्मान नहीं मिलने के बावजूद खुलकर साथ आने से कतरा रहे नेताओं पर निशाना साधा। तिवाड़ी ने कहा कि कई लोगों ने कायरता को अनुशासन का नाम दे रखा है। कोई मंत्री मेरे खिलाफ बोले तो उसकी नौकरी पक्की हो जाती है।
और पार्टी के लिए कहा : पार्टी के खिलाफ काम नहीं करेंगे। पार्टी को शिखर तक ले जाने के लिए काम कर रहे हैं। राजस्थान के कार्यकर्ताओं के सम्मान को लौटाने के लिए काम करेंगे। उन्होंने कहा कि उम्र के इस पड़ाव में मैं खुद पर दाग नहीं लगने दूंगा, लेकिन दागी को पार्टी में रहने भी नहीं दूंगा।
आरक्षण पर बोले- आर्थिक पिछड़ों की लड़ाई जारी रखेंगे
आर्थिक रूप से पिछड़ों के लिए आरक्षण लंबे समय से मांगा जा रहा है। मैंने अटलजी की सरकार में यह मुद्दा उठाया था। विधानसभा में भी मैं ही विधेयक लाया था। सरकार ने बिल तो पास कर दिया लेकिन नोटिफिकेशन आज तक जारी नहीं किया। आरक्षण के मामले में हमारी सामाजिक समरसता की लड़ाई भविष्य में भी जारी रहेगी। ताकि सर्व जन हिताय और सर्व जन सुखाय चरितार्थ हो सके।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva